Euroopa Liidu Teataja L 234 , 20/09/2003 Lk 0023 - 0025



Euroopa Liidu ja Türgi Vabariigi vaheline leping Türgi Vabariigi osalemise kohta Euroopa Liidu juhitavate vägede koosseisus endises Jugoslaavia Makedoonia Vabariigis EUROOPA LIIT ühelt poolt ning TÜRGI VABARIIK teiselt poolt, edaspidi "lepinguosalised", VÕTTES ARVESSE, ET: — 27. jaanuaril 2003 võttis Euroopa Liidu Nõukogu vastu ühismeetme 2003/92/ÜVJP Euroopa Liidu sõjalise operatsiooni kohta endises Jugoslaavia Makedoonia Vabariigis, [1] — Türgi Vabariiki kutsuti osalema Euroopa Liidu juhitavas operatsioonis, — vägede moodustamine on edukalt lõpule viidud ning EL operatsiooni ülem ja EL Sõjaline Komitee soovitasid sõlmida Türgi Vabariigiga lepingu viimase vägede osalemise kohta Euroopa Liidu juhitavas operatsioonis, — 11. märtsil 2003 tegi poliitika- ja julgeolekukomitee otsuse kiita heaks Türgi Vabariigi osalemine Euroopa Liidu juhitavas operatsioonis, — endise Jugoslaavia Makedoonia Vabariigi valitsus ja peasekretär / kõrge esindaja on olnud kirjavahetuses operatsiooni läbiviimise küsimuses, — 21. märtsil 2003 sõlmisid Euroopa Liit ja endise Jugoslaavia Makedoonia Vabariigi valitsus lepingu Euroopa Liidu juhitavate vägede ja nende isikkoosseisu staatuse kohta, ON KOKKU LEPPINUD JÄRGMISES: Artikkel 1 Õiguslik raamistik ja mõisted 1. Türgi Vabariik liitub järgmistes artiklites sätestatud tingimuste kohaselt ühismeetmega 2003/92/ÜVJP. 2. Käesolevas lepingus kasutatakse järgmisi mõisteid: a) operatsioon "Concordia" — ühismeetmega 2003/92/ÜVJP ettenähtud Euroopa Liidu sõjaline operatsioon endises Jugoslaavia Makedoonia Vabariigis; b) Euroopa Liidu juhitavad väed — EL sõjaline staap, operatsioonis "Concordia" osalevate riikide väeüksused ning nende varustus ja transpordivahendid; c) Euroopa Liidu juhitavate vägede isikkoosseis — Euroopa Liidu juhitavatesse vägedesse määratud tsiviilisikud ja sõjaväelased; d) mehhanism — 27. jaanuaril 2003 nõukogu otsusega kehtestatud operatiivne rahastamismehhanism endises Jugoslaavia Makedoonia Vabariigis toimuva Euroopa Liidu sõjalise operatsiooni üldkulude rahastamiseks; e) osalevad riigid — liikmesriigid, kes kohaldavad ühismeedet 2003/92/ÜVJP, ja kolmandad riigid, kes osalevad operatsioonis "Concordia" oma väeüksuste, isikkoosseisu või varustusega; f) ühine kaebuste läbivaatamise komisjon — Euroopa Liidu juhitavate vägede staatust endises Jugoslaavia Makedoonia Vabariigis käsitleva Euroopa Liidu ja endise Jugoslaavia Makedoonia Vabariigi vahelise lepingu artikli 13 kohaselt moodustatud ühine kaebuste läbivaatamise komisjon. Artikkel 2 Operatsioonis osalemine 1. Türgi Vabariik osaleb operatsioonis "Concordia" oma väekontingendiga vastavalt vägede moodustamist käsitleva nõupidamise otsusele. Vajaduse korral tagatakse vägede koosseisu lähetatud isikkoosseisu vahetumine. 2. Türgi Vabariik tagab, et tema väeüksus ja isikkoosseis täidavad oma ülesandeid vastavalt ühismeetme 2003/92/ÜVJP sätetele, operatsiooni kavale ja rakendusmeetmetele. 3. Türgi Vabariik teatab EL operatsiooni ülemale, EL vägede juhatajale ja EL sõjalisele staabile kõikidest muutustest, mis on seotud tema osalemisega operatsioonis "Concordia". Artikkel 3 Staatus 1. Operatsioonis "Concordia" osalevate vägede ja isikkoosseisu suhtes kohaldatakse Euroopa Liidu ja endise Jugoslaavia Makedoonia Vabariigi vahelist lepingut Euroopa Liidu juhitavate vägede staatuse kohta endises Jugoslaavia Makedoonia Vabariigis ja selle rakendusmeetmeid. 2. Endisest Jugoslaavia Makedoonia Vabariigist väljaspool paiknevatesse staapidesse või juhtimisüksustesse lähetatud isikkoosseisu staatust reguleeritakse kõnealuste staapide ja juhtimisüksuste ning Türgi Vabariigi vaheliste kokkulepetega. Artikkel 4 Käsuliin 1. Türgi Vabariigi osalemine operatsioonis "Concordia" ei piira Euroopa Liidu sõltumatust otsuste tegemisel. 2. Kõik väed ja isikkoosseis jäävad oma siseriikliku ametiasutuse alluvusse. 3. Siseriiklikud ametiasutused annavad operatiivjuhtimise üle EL operatsiooni ülemale. Operatsiooni ülemal on õigus oma volitusi delegeerida. 4. Vastavalt ühismeetme 2003/92/ÜVJP artikli 8 lõikele 4 ning osalejate komitee moodustamist käsitlevale poliitika- ja julgeolekukomitee otsusele FYROM/1/2003 on Türgi Vabariigil operatsiooni "Concordia" igapäevase haldamise seisukohast samad õigused ja kohustused kui operatsioonis osalevatel EL liikmesriikidel. 5. Türgi Vabariik kohaldab oma isikkoosseisu suhtes oma jurisdiktsiooni. EL operatsiooni ülem ja EL vägede juhataja võivad igal ajal nõuda Türgi Vabariigi isikkoosseisu kõrvaldamist. 6. Türgi Vabariik nimetab ametisse kõrgema sõjalise esindaja, kes esindab tema riiklikku väekontingenti Euroopa Liidu vägedes. Kõrgem sõjaline esindaja konsulteerib kõikides operatsiooni "Concordia" puutuvates küsimustes EL vägede juhatajaga ning vastutab väekontingendi igapäevase distsipliini eest. Artikkel 5 Salastatud teave Türgi Vabariik võtab asjakohaseid meetmeid tagamaks, et tema isikkoosseis käsitleb Euroopa Liidu salastatud teavet vastavalt Euroopa Liidu Nõukogu julgeolekueeskirjadele, mis on esitatud nõukogu otsuses 2001/264/EÜ, [2] ja muudele EL operatsiooni ülema antavatele juhistele. Artikkel 6 Finantsaspektid 1. Türgi Vabariik kannab kõik kulud, mis on seotud tema osalemisega operatsioonis "Concordia", välja arvatud need kulud, mis operatsiooni operatiiveelarve kohaselt kuuluvad ühiste kulude hulka, piiramata artikli 7 kohaldamist. 2. Kui ühine kaebuste läbivaatamise komisjon otsustab määrata kahjutasu endisest Jugoslaavia Makedoonia Vabariigist pärit juriidilisele või füüsilisele isikule, hüvitab Türgi Vabariik need kahjud, mille puhul on surma, vigastuse või varalise kahju põhjustanud tema isikkoosseis või talle kuuluv varustus, välja arvatud juhul, kui tekitatud kahju otsustab hüvitada mehhanism vastavalt mehhanismi loomist käsitleva nõukogu 27. jaanuari 2003. aasta otsuse artikli 9 lõikele 3. Artikkel 7 Üldkulude katmises osalemine 1. Türgi Vabariik osaleb operatsiooni "Concordia" üldkulude katmises 136087,80 euro suuruse summaga kuue kuu kohta. 2. Operatsiooni "Concordia" üldkulude rahastamiseks 27. jaanuaril 2003 nõukogu otsusega loodud mehhanismi haldaja ja Türgi Vabariigi pädeva ametiasutuse vahel sõlmitakse kokkulepe. See kokkulepe hõlmab sätteid, mis käsitlevad: a) osamaksude tasumise korda ja haldamist; b) vajaduse korral osamaksude kontrollimist ja auditeerimist käsitlevat korda. 3. Türgi Vabariik kannab oma osamaksud operatsiooni "Concordia" üldkuludesse pangakontole, mille teatab mehhanismi haldaja. Artikkel 8 Kohustuste täitmatajätmine Kui üks lepinguosalistest ei täida eespool esitatud artiklites sätestatud kohustusi, võib teine lepinguosaline käesoleva lepingu lõpetada, teatades sellest üks kuu ette. Artikkel 9 Jõustumine Käesolev leping jõustub allakirjutamisel. Leping kehtib Türgi Vabariigi operatsioonis "Concordia" osalemise vältel. Sõlmitud Brüsselis 4. septembril 2003 ingliskeelsena neljas eksemplaris. Euroopa Liidu nimel +++++ TIFF +++++ Türgi Vabariigi nimel +++++ TIFF +++++ [1] ELT L 34, 11.2.2003, lk 26. [2] EÜT L 101, 11.4.2001, lk 1. --------------------------------------------------